นักเศรษฐศาสตร์ค้านกองทุนมั่วซั่ว
นักเศรษฐศาสตร์ ค้านตั้งกองทุนความมั่งคั่ง เหตุเศรษฐกิจ โลกผันผวน อัตราเสี่ยงสูง
13 ก.ย. 2554

นักเศรษฐศาสตร์ ค้านตั้งกองทุนความมั่งคั่ง เหตุเศรษฐกิจ โลกผันผวน อัตราเสี่ยงสูง 
แถมการเมืองไทยไม่เอื้อ เสี่ยงเกิดผลประโยชน์ทับซ้อน ทุจริต 
ศูนย์วิจัยมหาวิทยาลัยกรุงเทพ (กรุงเทพโพลล์) สำรวจความเห็นนักเศรษฐศาสตร์ที่ทำงานอยู่ในหน่วยงานด้านการวิเคราะห์ วิจัยเศรษฐกิจระดับชั้นนำของประเทศ 29 แห่ง ร่วม 67 คนพบว่า ส่วนใหญ่ 50.7% คัดค้านแนวคิดในการจัดตั้งกองทุนความมั่งคั่งแห่งชาติของรัฐบาล โดยใช้ทุนสำรองระหว่างประเทศในส่วนที่ไม่ใช่เงินของคลังหลวง เงินหนุนพันธบัตร และทองคำ หลวงตามหาบัว ญาณสัมปันโน เนื่องจากภาวะเศรษฐกิจโลกยังมีความผันผวนสูงและมีโอกาสที่จะเกิดวิกฤตขึ้นอีก ทำให้เสี่ยงต่อการขาดทุนและอาจนำไปสู่วิกฤตเศรษฐกิจไทยอีกครั้ง
นักเศรษฐศาสตร์ต่างเห็นว่าประเทศไทยควรเน้นรักษาสภาพคล่องไว้ใช้ในยามฉุกเฉินมากกว่านำมาลงทุน
ขณะเดียวกันยังเห็นว่าระบบการเมืองและระบบราชการไทยในปัจจุบันยังไม่เอื้อต่อการจัดตั้งกองทุนฯ อีกทั้งยังสุ่มเสี่ยงต่อปัญหาเรื่องผลประโยชน์ทับซ้อน และการทุจริตคอร์รัปชัน
นอกจากนี้ยังมองว่า ทุนสำรองระหว่างประเทศเป็นสินทรัพย์ที่มีเจ้าของหรือเจ้าหนี้ และเมื่อหักเงินจำนวนนี้แล้ว ทุนสำรองที่เป็นของคนไทยเองก็ไม่ได้มีมากมายที่เพียงพอที่จะนำไปลงทุนอย่างคุ้มค่า
นักเศรษฐศาสตร์ส่วนใหญ่ 52.2% ยังไม่เห็นด้วยกับการบริหารทุนสำรองระหว่างประเทศของธนาคารแห่งประเทศไทย (ธปท.) ที่เน้นการลงทุนในพันธบัตรรัฐบาลสหรัฐ
นักเศรษฐศาสตร์ยังมีข้อเสนอแนะเกี่ยวกับการจัดตั้งกองทุนฯ ว่า ให้ตั้งคณะทำงานที่เป็นอิสระจากฝ่ายการเมืองจากทุกภาคส่วนที่เกี่ยวข้อง เพื่อทำการศึกษาในประเด็นต่างๆ แหล่งที่มาของเงินลงทุน กรอบในการลงทุน และแหล่งที่มาของการจัดตั้งกองทุนควรมาจากแหล่งอื่นๆ มากกว่าที่จะมาจากทุนสำรองระหว่างประเทศ เช่น การระดมทุนจากประชาชน เงินกำไรจากรัฐวิสาหกิจ